બનાવ અંગે વધુમાં જાણવા મળતી વિગતો અનુસાર, જામનગર તાલુકાના વાગડીયા ગામે રહેતા અને ૧૩ વીઘા જમીનમાં કપાસનો પાક વાવ્યા બાદ અપુરતા વરસાદથી પાક નિષ્ફળ જતા જીતેશ લીંબાભાઇ દુધાગરા નામના ૪ર વર્ષના ખેડૂત યુવાને આવનારા દિવસોની ચિંતામાં ઝેરી દવા પી લઇ આપઘાતનો પ્રયાસ કરતા સારવાર માટે જામનગરની જી.જી. હોસ્પિટલમાં ખસેડાયો છે. તેના પરિવારજનોએ પાક નિષ્ફળ જતા અંતિમ પગલું ભર્યું હોવાનું જણાવ્યું છે. હાલ આ ખેડૂતની સારવાર ચાલી રહી છે. પોલીસે આ બનાવ અંગે હોસ્પિટલે દોડી જઇ ભોગ બનનારના નિવેદન નોંધવાની કામગીરી હાથ ધરી છે. નોંધનીય છે કે હાલાર પંથકમાં તાજેતરમાં જ લાલપુરના ખેડૂતે પાક નિષ્ફળ જતાં આપઘાત કરી લીધાના બનાવની શાહી સૂકાઇ નથી ત્યાં જામનગરના વાગડીયા ગામના ખેડૂતે કપાસનો પાક નિષ્ફળ જતાં ઝેર પીને આપઘાતનો પ્રયાસ કર્યો છે. જેને પગલે તંત્ર દોડતું થઇ ગયું છે.